32012R0568
L 169/13
SLUŽBENI LIST EUROPSKE UNIJE
28.06.2012.
PROVEDBENA UREDBA KOMISIJE (EU) br. 568/2012
od 28. lipnja 2012.
o izmjeni Uredbe (EZ) br. 555/2008 u pogledu podnošenja programa potpore u sektoru vina
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 103.za, u vezi s njezinim člankom 4.,
budući da:
(1)
Člankom 103.k stavkom 1. prvim podstavkom Uredbe (EZ) br. 1234/2007 predviđeno je da svaka država članica proizvođač iz Priloga X.b toj Uredbi mora podnijeti Komisiji nacrt petogodišnjeg programa potpore koji sadrži mjere za pomoć sektoru vina.
(2)
Člankom 2. stavkom 1. Uredbe Komisije (EZ) br. 555/2008 od 27. lipnja 2008. o utvrđivanju detaljnih pravila za provedbu Uredbe Vijeća (EZ) br. 479/2008 o zajedničkom uređenju tržišta vina u vezi s programima potpore, trgovinom s trećim zemljama, proizvodnim potencijalom i o nadzoru u sektoru vina (2) predviđa da se prvo podnošenje programa potpore mora odnositi na pet financijskih godina od 2009. do 2013.
(3)
Radi pripreme za drugo podnošenje nacrta programa potpore za financijske godine od 2014. do 2018., treba utvrditi okvir i posebne zahtjeve za novo programsko razdoblje. Također je potrebno odrediti rok za drugo podnošenje nacrta programa potpore.
(4)
Treba odrediti krajnji rok za države članice koje žele prenijeti, iz 2014., iznose iz svoje nacionalne omotnice u program jedinstvenih plaćanja kako je predviđeno u članku 103.o Uredbe (EZ) br. 1234/2007.
(5)
Uredbu (EZ) br. 555/2008 treba stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 555/2008 mijenja se kako slijedi:
1.
Članak 2. zamjenjuje se sljedećim:
„Članak 2.
Podnošenje programa potpore
1. Prvo podnošenje nacrta programa potpore iz članka 103.k stavka 1. prvog podstavka Uredbe (EZ) br. 1234/2007 odnosi se na pet financijskih godina od 2009. do 2013.
Za financijske godine od 2014. do 2018., države članice dostavljaju Komisiji nacrte programa potpore do 1. ožujka 2013. Ako se nakon tog datuma promijene nacionalne omotnice koje su predviđene za financijske godine od 2014. nadalje, države članice na odgovarajući način prilagođavaju programe potpore.
Države članice elektroničkim sredstvima Komisiji stavljaju na raspolaganje nacrt programa potpore, koristeći obrazac u Prilogu I.
Države članice podnose Komisiji svoje financijske planove za nacrt programa potpore iz prvog i drugog podstavka na obrascu određenom u Prilogu II.
2. Države članice obavješćuju Komisiju o svojem zakonodavstvu koje se odnosi na nacrt programa potpore iz stavak 1. nakon što se donese ili izmijeni. To se obavješćivanje sastoji od toga da se Komisija obavijesti o internetskoj stranici na kojoj je dotično zakonodavstvo javno dostupno.
3. Države članice koje odluče prenijeti u program jedinstvenih plaćanja cjelokupan iznos svoje nacionalne omotnice od financijske godine 2010. nadalje za cjelokupno razdoblje iz prvog podstavka stavka 1. dostavljaju samo jednom, i to do 30. lipnja 2008., obrazac predviđen u Prilogu II. ovoj Uredbi, propisno ispunjen u odgovarajućem retku.
Države članice koje odluče prenijeti iznose svoje nacionalne omotnice od financijske godine 2014. nadalje za cjelokupno razdoblje iz drugog podstavka stavka 1. u program jedinstvenih plaćanja dostavljaju do 1. prosinca 2012. obrazac predviđen u Prilogu II., propisno ispunjen u odgovarajućem retku.
4. Države članice koje odluče uspostaviti svoj program potpore, uključujući regionalne specifičnosti, mogu podnijeti i pojedinosti po regijama na obrascu predviđenom u Prilogu III.
5. Države članice snose odgovornost za izdatke nastale u razdoblju između datuma kad Komisija zaprimi njihov program potpore i datuma njegove primjene u skladu s člankom 103.k stavkom 2., prvim podstavkom, Uredbe (EZ) br. 1234/2007.”
2.
Prilozi I., II., III., IV., V., VI., VII., VIII., VIII.a i VIII.b mijenjaju se u skladu s Prilogom ovoj Uredbi.
Članak 2.
Stupanje na snagu
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. lipnja 2012.